《咏怀》
宋代·余观复

山容洗眼青，江光照肌白。
翻枝鹊查查，抱叶蝉啧啧。
蒹葭摇风声，梧桐淡秋色。
草木了无能，阴阳互相激。
人於大化中，真成逆旅客。
藏舟夜半移，不假贲育力。
尘网罩八纮，贪夫受罗织。
蹇予丘壑姿，一室颇安适。
荒寻纵奇怀，清诡吊尘迹。
风摇泛海槎，雨涩登山屐。
世远事荒唐，天高兴寥閴。
渺渺孤征鸿，一举振六翮。
此意人莫知，独啸岩扉寂。

作者简介：余观复，字中行，旴江（今江西南城）人。与吴汝一（伯成）有唱和。《南宋六十家小集》收有《北窗诗稿》。事见《北窗诗稿》小传。今录诗十一首。